
Uskon tunnustaminen uudessa


ympäristössä voi olla vaikeaa ja siitä


on seurauksia. Valitsemalla


tunnustuksen tien, tulee osalliseksi


myös siunauksen tiestä.









1. LUKU


Ulko-oven viereen pysäköity auto käynnistettiin. Sitten kuului etääntyvää moottorin hyrinää ja Ella näki kuinka sininen Ascona kiihdytti hiukan, ja lähestyessään tien liittymää vauhti hidastui ja viimeinen havainto autosta oli sen vasen takavilkku, joka sekin aivan pian hävisi näkyvistä.


Nyt Ella oli yksin.


Sisäoppilaitokseen


Ellan setä oli tuonut hänen vähäiset tavaransa sisäoppilaitoksen soluasuntolaan. Heti paikalle saavuttuaan Ella oli käynyt opiston toimistolla sisäänkirjautumassa, saanut asuntonsa avaimen ja järjestyssäännöt sekä tiedon siitä, että ruokalassa olisi seuraavana päivänä aamupala kello kahdeksalta. Ruoka tarjottiin koulun puolesta, mutta kahvi ja pulla täytyisi ostaa itse. Kahvihetken saisi jättää halutessaan väliin ja oppilaitoksen soluasunnossa oli lupa valmistaa myös omia ruokia.


Ellan palattua toimistolta, setä oli auttanut häntä tavaroiden kantamisessa koulun asuntolaan. Hän oli ensimmäinen paikalle saapunut tyttö ja pääsi valitsemaan huoneensa ennen toisia. Hän valitsi huoneen, jonka ikkunasta avautui samanlainen peltomaisema kuin oli näkynyt Ellan huoneen ikkunasta, siellä kaukana kotona. Tämä huone oli pieni ja siinä oli vain kaksi yksinkertaista vuodetta, kaksiosainen vaatekaappi sekä pitkä kirjoituspöytä. Ella oli tuonut mukanaan viherkasvin, traakkipuun ja sen hän asetti huoneen ainoalle pöydälle. Kasettisoittimen hän sijoitti traakkipuun viereen ja järjesti vähäiset vaatteensa vaatekaappiin. Sitten setä hyvästeli Ellan ja lähti paluumatkalle, jota tulisikin kertymään yli sata kilometriä. Sininen Ascona oli poistunut asuntolan pihasta.


-----------------------------


Ella katseli ympärilleen, eikä voinut olla huomaamatta, että sisäoppilaitoksen yleiset keittiötilat olivat aika kolkot. Vaaleaksi maalattu tiiliseinä ympäröi huonetta ja ruskeat, pienet keittiökaapit täyttivät huoneen vasemman nurkkauksen. Kaapiston oikealla puolella oli pieni hella ja hellalla yksi kattila. Kaapiston vasemmalla puolella oli varsin pieni jääkaappi jos oletettiin, että siihen sopisi kahdeksan tytön ruokatarvikkeet. No, ruoka tarjottiin opiskelupäivinä koulun ruokalassa, mutta illat ja viikonloput piti pärjätä omillaan. Ellan huoneen lisäksi yleisten tilojen ympärille oli sijoitettu vielä kolme muuta huonetta, joissa jokaisessa oli samanlainen varustus. Jokaiseen huoneeseen asettuisi asumaan kaksi toisilleen entuudestaan tuntematonta tyttöä.


Hän istui keittiön pöydän vieressä olevalle tuolille todeten, että pöytä oli muodoltaan pyöreä ja hyvin tilava. Sen ympärille mahtuisi tarvittaessa kaikki kahdeksan tyttöä. Ella tunsi olonsa epämukavaksi ja sisäinen kylmyys värisytti häntä. Hän oli nyt omillaan, ja tästä eteenpäin hänen täytyisi pärjätä yksin.


------------------------------


Oli syyskuun kuudes päivä. Kuukausi sitten hän oli täyttänyt kuusitoista vuotta. Joidenkin mielestä hän oli liian nuori asettumaan itsenäiseen elämään. Mitä muita vaihtoehtoja hänellä muka olisi ollut?


Ella palasi mietteissään eiliseen päivään. Hän oli ollut edellisenä iltana Tupsu-koiransa kanssa lenkillä viimeistä kertaa, ennen muuttoaan uudelle paikkakunnalle. Siinä ilta-auringossa kävellessään hän oli katsahtanut taivaalle ja nähnyt, kuinka pilvistä muodostui kuution muotoinen kaupunki. Aurinko paistoi kaupungin läpi ja sai hohtamaan sen kirkkaana ja kultaisena. Jostain kaukaa hän kuuli sisäisillä korvillaan laulua: ”Kotihin päin tieni kuljen, eessäni nään rantamat sen. Sinne mä kaipaan, kotihin taivaan, kutsun jo kuulla saan…” Tämä pieni hetki oli valanut rohkeutta ja myöskin lohduttanut. Tuossa hetkessä hän ymmärsi, että lapsuudenkoti olikin ollut hänelle vain eräänlainen välilaskupaikka, hän oli vasta matkalla kotiin. Taivaallinen kultakaupunki oli hänen lopullinen, todellinen kotinsa.


Ella oli tuossa hetkessä tuntenut olonsa rohkeaksi, mutta kuitenkin jokin oli saanut hänet epävarmaksi. Millä tavalla hän muuttuisi joutuessaan täysin vieraiden ihmisten joukkoon? Entäpä, jos hän ei uskaltaisikaan tunnustaa uskoaan ja menettäisi sen, mikä oli hänelle arvokkainta?


Hän oli kuullut monissa seurakunnan saarnoissa kerrottavan, kuinka maailma kiehtoo, synti houkuttaa ja viettelee, maailma vei mukanaan eräänkin uskovan ihmisen, joka vaikutti niin vahvalle uskossaan. Ella oli käsittänyt, että maailman henki oli voimakas ja veisi mukanaan, jos ihminen ei uskaltaisi tunnustaa uskoaan. Hän oli päättänyt tunnustaa uskonsa uudella paikkakunnalla, mutta entäpä jos rohkeus ei riittäisikään. Päättäväisesti Ella oli avannut kirjoituspöytänsä laatikkon, etsinyt sieltä pienen metallisen laatan, kiinnittänyt sen neulalla puseroonsa ja päättänyt ettei missään tilanteessa irrottaisi merkkiä vaatteestaan. Merkissä luki isoilla kirjaimilla: ”Jeesus rakastaa sinua”.


Valinta


Ella kokeili sormillaan puseron rintapielessä olevaa merkkiä. Siinä se oli, tiukasti kiinnitettynä lujatekoiseen neuleeseen. Hän havahtui mietteistään siihen, kun avain kiertyi asuntolan ulko-ovessa. Uusi tyttö oli tulossa asuntolaan, ja nyt hän näkisi ensimmäisen uusista opiskelutovereistaan ja asuinkumppaneistaan. Ella tunsi yhtäkkiä olonsa heikoksi ja voimattomaksi, hä-nen kasvonsa valahtivat valkoiseksi, ja vapisevin, voimattomin sormin hän tarttui rintapielessään olevan merkin hakaneulaan. Jos hän pitäisi kiirettä, hän ehtisi vielä irrottaa merkin rintapielestään. Hätääntyneenä Ella vetäytyi naulakon suojaan, saadakseen enemmän aikaa toimenpiteen suorittamiseen. Nyt asuntolan ulko-ovi aukesi ja eteisestä kuului naisen ääni.

2. LUKU


Ella pysähtyi miettimään tilannetta. Ei, hän ei tekisi sitä! Hän oli päättänyt, että pieni, merkityksellinen laatta ei poistuisi hänen rintapielestään koko sinä aikana, jonka hän olisi sisäoppilaitoksessa. Hänellä ei ollut voimaa tunnustaa uusille opiskelutovereille uskoaan, mutta kyseinen merkki tekisi sen hänen puolestaan.


Hitaasti Ella irrotti vapisevat sormensa merkin hakaneulasta ja voimattomat kädet valahtivat sivuille. Hän oli kiusallisen tietoinen rintapielessään olevan merkin tekstistä, kun eteisen ovi aukesi ja kaunis, kiharahiuksinen tyttö astui sisälle asuntolaan.


”Sarianna”, tyttö ilmoitti nimensä.


”Ella”, kuului vastaus, ja seuraavien sekuntien aikana molemmat tytöt tekivät toisistaan tarkkoja havaintoja. Ella arvioi Sariannan iäksi noin kaksikymmentä vuotta. Hänen ruskeat kiharat hiuksensa laskeutuivat kauniisti olkapäille, tehden huolitellun loppusilauksen siroon ja viehättävään ulkonäköön. Sarianna ei tullut yksin vaan hänen takanaan astui sisään mies, josta tyttö kiirehti selittämään:”Poikaystävä lähti tuomaan tavaroitani, hän ei ole aikeessa jäädä tänne pidemmäksi aikaa, mutta saattaa joskus käväistä luonani”.


Jos Sarianna huomasi Ellan rintapielessä olevan merkin, hän ei ainakaan maininnut siitä mitään. Sarianna valitsi samaan suuntaan avautuvat huoneen ikkunat kuin Ella, ja asettui Ellan vieressä olevaan huoneeseen.

